Søges: Sød pige til studiejob som værtinde i swingerklub i Vanløse. For 20 år siden var sådant et jobopslag blevet afvist. I dag annoncerer swingerklubben Adam & Eva åbent på jobportalen Ofir.dk efter nyt personale. Men hvad gør egentlig en god swingerklubværtinde, og hvorfor er kvinder de bedste til jobbet? Berlingske ringer til ejer Jacob Fabricius for at høre mere:

»Man modtager hele tiden tilbud om sex, og det er pigerne bare bedre til at sige nej til. Det kan mændene altså ikke finde ud af. De kan ikke styre det. I nogle swingerklubber er de ansatte tvunget til at deltage i legen, men vores må ikke gøre det. De skal kunne tale om andet end sex.«

En værtinde skal sende gæsterne et ægte smil. Hun skal forstå dem og vigtigst af alt: Hun behøver ikke selv dyrke eksperimenterende sex.

»Hun skal ikke være ligesom de stift smilende damer i parfumeafdelingerne. Det vil gæsterne mærke med det samme. Så vil de ikke komme igennem. 80 procent af de søgende er nogle, der søger jobbet, bare fordi jobcenteret beder dem om det. Andre søger, fordi de læser til sexolog, eller fordi de interesserer sig for mennesker generelt. Det er den menneskelige interesse, der er vigtigst. Man skal også kunne være diskret. Møder du de besøgende på gaden, må du ikke hilse. Og du skal ikke stille alt for personlige spørgsmål.«

Hun skal også have en underkjole eller lak/læder på – hvad er der galt med almindeligt tøj?

»Så kigger folk bare endnu mere underligt på én. Alle andre er i undertøj eller er nøgne. Det vil virke helt forkert med tøj.«

Det hele er blevet pænere

I dag kan Jacob Fabricius sætte en annonce i medier som Søndagsavisen. Det kunne han ikke for blot fem år siden.

»I dag er det jo blevet mainstream at gå i klub. Det er ikke en lyssky hobby. Engang reklamerede vi kun i Ekstra Bladet under massage. Men vi må stadigvæk ikke få annoncer i hos universiteterne, der ellers tager imod stillingsopslag. De vil ikke have os. Så der er stadig et tabu tilbage, selv om folk siger, at de er åh så frisindede.«

For 25 år siden åbnede han den første klub i en kælder i Rødovre med stengulv og brugte senge. Folk ankom med træsko på, og der var lang kø. Nu er det hele blevet pænere, og man skal tilbyde flere oplevelser end bare swingerklubben selv.

»Det skal være lækkert. Det vil kvinderne gerne have, mens mændene er ligeglade. Derfor er det faktisk blevet sværere at finde de rigtige mennesker. Det er ikke bare at tage imod en gæst og skifte lagener. Ligesom det sker i alle mulige andre brancher, stiller vi også større sociale krav.«